Korrupsie kos gesondheidsdepartemente R121 miljoen(Argieffoto: Maroela Media) Die provinsiale departemente van gesondheid het sedert Januarie 2020 meer as R121 miljoen verloor weens korrupsie. In antwoord op ŉ parlementêre vraag van die Demokratiese Alliansie het die minister van gesondheid, dr. Joe Phaahla, onthul dat R121 554 424,75 verlore gegaan het in 76 verskillende sake van korrupsie by staatshospitale landswyd. Provinsies wat die swaarste hierdeur getref is, is Mpumalanga (R58 380 442,25), Noordwes (R27 328 762) en die Vrystaat (R24 259 970). “Alhoewel hierdie getalle verbysterend is, is die DA bekommerd dat dit nie die volledige prentjie is nie weens ŉ gebrek aan rapportering oor die omvang van korrupsie by staatshospitale,” sê Michele Clarke, die DA se skaduminister oor gesondheid. “News24 het berig die fluitjieblaser Babita Deokaran het nagenoeg R850 miljoen aangemeld in verdagte transaksies, net dae voor sy vermoor is. Hiervan was R36 miljoen vir betalings na Hangwani Morgan Maumela, pres. Cyril Ramaphosa se aangetroude familielid.” Ook van belang is die Oos-Kaapse departement van gesondheid wat twee sake van korrupsie aangemeld het – met ŉ afdanking en dissiplinêre stappe as gevolg – maar die bedrag wat aangemeld is, is nul rand. “Dit is uiters kommerwekkend dat die nasionale departement van gesondheid nie dié raaiselagtige inligting probeer uitpluis het voor dit as ŉ amptelike reaksie op ŉ parlementêre vraag ingedien is nie.” Clarke sê alhoewel dit die parlement se werk is om die uitvoerende raad aanspreeklik te hou, is dit redelik om deursigtigheid en samewerking te verwag van die minister en sy departement, insluitend die provinsiale departemente. “Parlementêre vrae is ŉ belangrike instrument om seker te maak dat die regering mense bo hul agendas stel. Die gebrek aan samewerking en deursigtigheid asook kaderontplooiing is wat tot staatskaping en die haglike toestand van die staatsgesondheidsdiens gelei het. Daarsonder sal die Nasionale Gesondheidsversekering (NGV) niks behalwe ŉ tweede plundertog wees vir korrupte kaders nie.”